钦定古今图书集成/明伦汇编/氏族典/第043卷 > 《廖用贤尚友录》 > 师安石
## 钦定古今图书集成/明伦汇编/氏族典/第043卷 > 《廖用贤尚友录》 > 师安石

按《金史师安石传》：“安石，字子安，清州人。本姓尹氏，避
国讳更焉。承安五年词赋进士。为人轻财尚义。初补
尚书省令史，适宣宗南迁，留平章完颜承晖守燕都。
承晖将就死，以遗众托安石使赴行在。安石间道走
汴以闻，上嘉之，擢为枢密院经历官。时哀宗在春宫，
领密院事，遂见知遇。元光二年，累迁御史中丞，坐劾”
英王守纯附奏不实，决杖追官。及哀宗即位，正大元
年，擢为同签枢密院事。二年，复御史中丞。三年，工部
尚书、权左参政。四年，进尚书右丞。五年，疽发脑而死，
上甚悼惜之。